
SUE MACKAY

Gammel flamme


Sue MacKay bor med mannen sin i Marlborough Sound på New Zealand. Hun har havet rett utenfor ytterdøren og fuglene og trærne ved bakdøren. Det er de perfekte omgivelsene for å holde overdådige middagsselskaper, drikke fantastisk vin, gå på lange turer eller padle kajakk – og selvfølgelig skrive romantiske historier.


Til alle mine lesere. Tusen takk. Hva skulle jeg gjort uten dere.


1

Gynekologen Georgina Price gikk ut av kontoret sitt på Scottʼs Womenʼs Health og prøvde å la være å stirre på mannen som gikk rundt i det lille rommet mellom henne og venterommet. Jøss. Han hadde sannelig blitt voksen. Hun hadde aldri sett to ganger på ham før, men så var hun også fire år eldre enn Blake.

«Hei, Blake. Det er lenge siden sist vi snakket sammen.»

Tretten år hadde gjort gutten til en flott mann. Hun kunne ikke unngå å legge merke til at den hengslete, magre fyren hun sist hadde sett da hun var tjuetre, nesten ikke var til å kjenne igjen. Nesten. Den lange, altfor magre kroppen hadde fylt seg ut på alle de riktige stedene og blitt til en attraktiv mann. Han så fantastisk ut, selv om ansiktet som en gang var åpent, nå hadde fått rynker rundt munnen og øynene. Øynene hadde dessverre mistet det frekke glimtet, men de viltre krøllene var like mørke og tykke som før.

Georgie, ta deg sammen. Blake er her på grunn av Sarah, ikke noe annet.

Moren hans var svært syk og hadde blitt henvist til dette sykehuset for operasjon. Hun ønsket at Georgie skulle være legen hennes, men forsto at det ikke var mulig av etiske grunner, ettersom de var venner av familien. Georgie hadde sørget for at Andrew tok ansvar for Sarah, og akkurat nå var Blakes mor inne hos ham for å gå gjennom morgendagens inngrep.

«Jeg skulle ønske vi kunne møtes under bedre omstendigheter. Blake hadde gått nærmere, og med et blikk i retning kontoret der moren satt tålmodig og ventet på at han skulle komme, sa han lavt: «Holder mamma masken? Eller er det deg hun forteller alt til? Jeg vet at hun har snakket mye med deg om det som foregår.»

Han visste at hun ikke kunne si noe. Hun hadde taushetsplikt. Georgie sukket. Senere, når dette var overstått og Sarah forhåpentligvis var på beina igjen, kunne han gå tilbake til å være vennen til den avdøde broren som hun ikke hadde sett siden begravelsen.

«Hun er Sarah, motstandsdyktig og lavmælt». Og bekymret, men Georgie sa ikke det. Blake hørtes bekymret nok ut som det var. Hun var nesten lettet over at det ikke var hun som skulle utføre operasjonen. Nå forsto hun bedre hvorfor Blake hadde følt seg så skyldig over Noahs død, selv om han ikke hadde noen grunn til det.

Blake ristet på hodet. «Hva annet kunne jeg forvente?» mumlet han nesten for seg selv.

«Det ville vært mer opprørende om hun oppførte seg annerledes.»

«Det har du rett i. Men noen ganger har jeg lyst til å være den sterke.

«Du har alltid vært sterk, Blake.» Han hadde aldri sviktet når cricketlaget trengte løp fra ham, eller når broren hennes ville prøve seg på noe så merkelig som å hoppe ut fra et fly kun iført fallskjerm. Han hadde stått på og bestått eksamenene sine med de høyeste poengsummene noensinne på medisinstudiet han prøvde å komme inn på, samtidig som han var sønderknust over Noahs bortgang. Han var tøff. Eller han hadde vært det. Hva visste hun nå for tiden? Hva som helst kunne ha forandret seg i ham. Hun hadde bare morens syn på saken nå, og Sarah ville selvsagt være forutinntatt eller uvillig til å snakke om det som var vanskelig for sønnen, men når hun leste mellom linjene, hadde Georgie en følelse av at Blake til tider hadde slitt i de årene som var gått siden livet deres ble forandret for alltid.

«Du vet ikke halvparten,» sa Blake stille. «Men takk for tilliten.

Andrews dør gikk opp, og han stakk hodet ut. «Har du lyst til å komme inn, Blake?»

Blake svelget. «Ja visst.»

«Jeg er tilgjengelig hvis du trenger å snakke senere», sa hun. Selvsagt ville hun stille opp for denne familien som hadde stilt opp for hennes for tretten år siden.

«Takk, Georgie. Det kan hende jeg tar deg på ordet.»

«Georgie!», ropte Andrew idet hun snudde seg. «Sarah vil gjerne ha deg med på dette også. Som en venn», la han til. Hun hadde en følelse av at det var mer for Blakes skyld enn for hennes.

Blake strakte ut hånden og gjorde en gest mot døren. «Etter deg, Georgie.»

Alltid en gentleman. «Takk.» Det var lett å smile til ham da hun gikk forbi. Merkelig hvor riktig det føltes å være her sammen med ham.

Andrew satte seg ned ved skrivebordet. «Jeg har forklart operasjonen for Sarah og gjort det helt klart at hun må ta det med ro de neste seks ukene.»

«Lykke til med det.» Blake klemte morens skulder. «Jeg vil gjerne se røntgenbildene og skanningene som ble tatt av fibromet.»

Andrew nikket. «Moren din sa at du hadde lyst til det. Det skjønner jeg godt, spesielt når du er lege.»

Georgie betraktet Blake. De hadde begge hatt det vondt på grunn av Noah, og hun hadde mistet mye selvtillit. Gjaldt det samme for ham? Hun hadde forsøkt å glemme smerten ved å miste Noah, hadde til og med forelsket seg og giftet seg, bare for å ende opp som skilt og lei seg for den smerten hun hadde påført mannen sin. Av frykt for konsekvensene hvis noe forferdelig skulle skje med ham, hadde hun ikke klart å gi ham nok kjærlighet. Spesielt ikke etter at hun fikk en spontanabort tidlig i svangerskapet. Det hadde vært dråpen som fikk begeret til å renne over. Mer smerte, mer tap, og hun fikk dårlig samvittighet for at hun i det hele tatt prøvde å finne lykken når Noah aldri ville få oppleve det. Hun trakk seg tilbake fra å lete etter kjærlighet og en familie, og fortsatte med det hun var god til.

Derfor var det ganske merkelig at hun hadde lagt merke til Blake som en attraktiv mann. Hun hadde ikke følt noen varme kriblinger siden ekteskapet gikk i oppløsning. Det hadde nok mer å gjøre med at Blake hadde kjent broren hennes så godt og forstått smerten ved å miste ham, enn noe annet.

Sarah snakket og minnet Georgie på hvorfor hun var her. «Blake. Andrew er spesialisten min, og han trenger ingen innspill fra deg. Du er ikke legen i denne situasjonen. Du er sønnen min.» Hun tok hånden hans og smilte kjærlig. Hun var allmennlege og visste bare så altfor godt hvor ille dette kunne gå.

«Andrew bryr seg uansett ikke det minste om hva Blake sier.» Georgie smilte til kvinnen hun hadde kjent like lenge som hun hadde kjent Blake, det vil si siden han og Noah møttes på privatskolen de gikk på her i Christchurch og ble uatskillelige når det gjaldt å finne på rampestreker. Etter hvert hadde familiene deres blitt kjent med hverandre, men hun hadde ikke hatt så mye med guttene å gjøre, siden aldersforskjellen virket så stor på den tiden. Men i løpet av de årene som var gått, hadde hun blitt godt kjent med Sarah og Alistair, Blakes far, over middagene hjemme hos foreldrene hennes.

«Ikke du heller.» Blake smilte for første gang siden hun hadde sett ham. Men han virket fortsatt ukomfortabel med å være her. Det var en skremmende tid for ham og familien, med kreftspørsmålet hengende over dem som en svart sky på en ellers lyseblå himmel.

Blake og Noah gikk andre året på universitetet i Dunedin da tragedien rammet og tok Noah fra dem. Blake hadde ikke taklet tapet av bestevennen sin og klandret seg selv for ulykken som tok livet av ham, selv om det ikke kunne vært lenger fra sannheten. Han trodde at hvis han hadde vært sammen med Noah den kvelden, ville han ha hindret ham i å sette seg i bilen med fyllekjøreren. Siden den gang hadde Blake glimret med sitt fravær i Christchurch, og han besøkte sjelden foreldrene hennes de få gangene han tilbrakte noen dager med familien. Hun visste at Sarah og Alistair slet med fraværet, men de forsto og støttet ham også. Det var som om de også hadde mistet en sønn samme kveld som foreldrene hennes mistet Noah.

«Ja, jeg liker fortsatt å bestemme», innrømmet hun. «Jeg antar at du også gjør det.»  Men Blake var ikke gynekolog, så morens tilstand lå utenfor hans kompetanseområde. Hans sterke side var ortopedi. Han kunne ikke gjøre noe annet enn å vente og være der for foreldrene og søstrene sine. Georgie gjengjeldte smilet, men følte seg ubekvem. Det var sant at de ikke hadde stått hverandre nær, men han hadde vært mye sammen med familien hennes som tenåring, og det samme hadde broren hennes vært med Blakes familie. Nå var han bekymret for moren, og det var hun også, selv om hun ut fra det hun hadde sett og snakket med Andrew om, medisinsk sett mente at Sarah ikke hadde kreft. Det var først når operasjonen var ferdig og Andrew med en viss sikkerhet kunne si at det ikke var kreft, at hun ville begynne å slappe av. Selv da måtte det en negativ patologirapport til for å fjerne all tvil.

Sarah så fra sønnen til Georgie og tilbake igjen. «Selv om jeg forsto at Georgie ikke kunne være spesialisten min, ringte jeg henne med en gang jeg visste at jeg måtte opereres. Jeg vil ha henne i nærheten.»

Georgie nikket og smilte til Blake. «Moren din ringte meg hjemme mens jeg satt og spiste etter en travel dag i operasjonssalen», fortalte hun i et forsøk på å lette stemningen. Sarah hadde vært rolig og åpenhjertig da hun forklarte hvordan hun hadde havnet på akuttmottaket med ekstreme magesmerter. «Hun fortalte meg at hun hadde blitt henvist til det offentlige systemet, men at hun ønsket å gå privat til praksisen jeg jobber på.»

«Slapp av, Georgie. Jeg er glad for at du er her, spesielt som venn.» Smilet hans så mindre anstrengt ut, men så bleknet det. «Pappa er ikke glad for å lede rettssaken mot de to mennene som ble tatt for å ha smuglet kokain for ti millioner dollar i fjor. Den kommer til å vare i fire uker. Han vil mye heller være her sammen med mamma.»

«Blake, kom hit.» Han pekte på skjermen på skrivebordet. «Se på MR-bildene. Den viser det tydeligste bildet av hva som forårsaker smertene til Sarah.»

Blake gikk bort og så på skjermen. Fargen forsvant fra ansiktet hans. Fibromet som presset på livmoren, var så stort at det fikk magen til å stå ut.

«Det er derfor vi foretar en fullstendig hysterektomi», sa Andrew.

«Du er nødt til å ta det rolig i minst seks uker, mamma.»

Georgie klarte ikke å ta øynene fra ham. Han var veldig tiltrekkende nå som hun så ham som mann. Det var en styrke i ansiktet hans og en modenhet som ikke hadde vært der før i tiden. Interessant at hun i det hele tatt la merke til det. Hun var ikke så opptatt av menn for tiden. Ikke etter at ekteskapet hennes gikk i vasken. Tommy, mannen hennes, mente at hun ikke anstrengte seg nok for å elske ham, og etter en krangel for mye pakket han sammen og dro, noe som knuste hjertet hennes og gjorde henne mer forsiktig enn noensinne. Kjærlighet gjør vondt når det går galt. Tommy hadde rett i at hun hadde vært redd for å åpne hjertet for mye på grunn av frykten for at det kunne gå galt. Det hadde tatt henne en stund å innse det, noe som på en måte tydet på at han hadde rett i anklagene sine. Det lovet ikke godt for andre forhold hun kunne komme til å havne i, så hun holdt seg unna kjærligheten.

«Vi har tatt rutinemessige blodprøver, og alt er normalt. Det er gjort en kryssprøve, og blodprøvene er satt på vent til i morgen, i tilfelle det skulle oppstå en blødning, noe som ikke er uvanlig ved denne typen operasjoner. Det hjelper at Sarah er i god form og ellers frisk.» Andrew henvendte seg til Sarah. «Er det noe mer du vil gå gjennom før i morgen?»

«Nei, ingenting. Jeg vil bare ha det overstått.»

«Jeg kan ikke få takket deg nok for at du tok deg av det så raskt». Det antydet at han var enda mer bekymret enn han hadde vist så langt, for det var ikke noe uvanlig ved at operasjonen ble utført så raskt.

Andrew reiste seg og tok Blake i hånden. «Ikke noe problem.»

Ute i korridoren så Blake dystert på Georgie, som om de sto sammen i dette.

Hun la en hånd på armen hans og sa: «Vi skal nok klare dette». På en eller annen måte skulle hun sørge for det. Og hun mente det da hun sa «vi». De hadde kanskje ikke støttet hverandre da Noah døde, fordi de begge hadde slitt så mye med sin egen sorg at de ikke hadde sluppet inn andres, men de hadde gått gjennom den samme smerten og levd med konsekvensene på hver sin måte, og nå kunne de forstå hverandre litt. Kunne forstå frykten for å miste Sarah.

«Det er vanskelig.»

«Ja.» Han hadde ikke forventet at moren skulle opereres for et fibrom eller mulig kreft. Det var det aldri noen som gjorde. Hun hadde sett sjokket i ansiktene til altfor mange pasienter som fikk vite at de hadde et alvorlig problem, så hun visste hva Blake følte. «Går det bra?» spurte hun Sarah.

«Omtrent så bra som forventet.» Stemmen hennes skalv litt.

«Du kan alltid ringe meg hvis det er noe du vil snakke om.

«Det skal jeg.» Sarah ga henne en klem. «Takk for at du er her. Det gjør alt lettere å vite at du passer på meg som venn og lege.»

«Du kunne ikke holde meg unna.» Hun kastet et blikk på Blake og ble overrasket over at han nikket. Var han også glad for at hun var her? Når de ikke hadde sett hverandre i det hele tatt på så lenge? Det overrasket henne, selv om han pleide å prøve å få oppmerksomheten hennes da de var yngre. «Jeg kommer innom deg i morgen tidlig på preoperasjonsrommet.»

Sarahs så plutselig liten og redd ut.

Georgie tok hånden hennes. «Det kommer til å gå bra. Vi klarer dette.»

Ikke bryt sammen. Ikke nå.

Men hvis det noen gang var et øyeblikk hvor Sarah kunne bryte sammen, var det med Blake ved sin side. Hun forgudet sønnen sin, selv om han besøkte dem sjelden. Men nå hadde han kommet for å hjelpe og støtte familien sin.

«Kom, nå går vi hjem og venter på at pappa skal bli ferdig for i dag.» Blake tok henne forsiktig i armen og førte henne bort. Over hodet på moren sa han: «Ses vi i morgen?».

Georgie nikket. «Selvsagt. Jeg stikker innom mellom operasjonene.»

Blake ville sikkert være der når Sarah ble trillet inn på rommet sitt etter oppvåkningen. Han ville gjerne se med egne øyne at hun hadde klart seg bra. Enda viktigere var det at han ville høre hva Andrew hadde å si om operasjonen, hva han hadde funnet ut og om moren hadde kreft eller ikke. «Vi ses i morgen.»

Hun ble stående og se etter ham. Det var merkelig at hun virkelig gledet seg til å se ham igjen, og det hadde ingenting å gjøre med å snakke om Sarahs tilstand. Hun hadde aldri tenkt på Blake Newman som noe annet enn Noahs venn. Hvem hadde trodd at han skulle vokse opp og bli så forbasket kjekk?

Det hadde vært dårlig med menn i det siste, men det hadde sikkert ingenting å gjøre med at hun reagerte på Blake som om han var nødvendig for henne. Hun hadde ikke lyst til å involvere seg dypt i menn lenger, eller i noen, egentlig. De få mennene hun hadde datet så ut til å ville ha hele pakka, nesten før de hadde tatt seg tid til å bli ordentlig kjent med henne. Hun ville ikke ta en ny sjanse på å finne lykken. Hun hadde mislykkes to ganger før, så hun trodde ikke at hun kom til å bli noe heldigere den tredje gangen. Forholdet hun hadde vært i da Noah døde, hadde kollapset fordi hun ikke fungerte ordentlig, og så ekteskapet  …

Plutselig fikk hun fart på seg og fulgte etter dem. Han gikk i samme langsomme tempo som moren, med hodet på skrå mens han lyttet til henne.

«Blake!» ropte hun og gikk etter ham. «Blake, vent litt.» Hvorfor gjorde hun dette? Hvis han hadde behov for å kontakte henne, ville han finne en måte å gjøre det på.

«Ja, Georgie?»

Navnet hennes hørtes annerledes ut når han sa det. Mykere. Mer sexy? Hvor sannsynlig var det? Hun hadde ikke merket at hun var i ferd med å bli desperat etter en mann, men kanskje det var det disse uforklarlige følelsene han fremkalte, handlet om. Nei. Dette handlet bare om Blake.

«Georgie? Nå hørtes han bekymret ut.

«Hvis du trenger å ta kontakt når som helst, har Sarah privatnummeret mitt.»

Sarah snudde seg og smilte. «Jeg har allerede gitt det til ham.»

Hun prøvde å skjule overraskelsen. «Å. Ok. Ja vel.» Ikke at hun forventet at Blake skulle ringe for å spørre henne om operasjonen. Han ville få detaljene fra Andrew. Forventet hun at han skulle ringe for moro skyld? At han skulle slå av en prat om været? De var tross alt fremmede for hverandre, selv om hun for øyeblikket følte en viss samhørighet med Sarah og operasjonen hennes. «Vi ses i morgen. En eller annen gang. Kanskje.» Hvis han var i nærheten når hun kom innom. Hun snudde for å gå tilbake til kontoret.

«Georgie, takk for at du passer på mamma. Det har gjort det lettere for henne.»

Hun stanset og stirret opp på Blake, som hadde kommet tilbake og stilt seg nær henne. Plutselig så hun ham som den gutten hun hadde kjent. Han hadde vært så oppsatt på å være best i alt. De hadde kommet så godt overens som to unge mennesker med så stor aldersforskjell kunne komme overens. Noah hadde vært fellesnevneren når de var i samme rom, men de hadde aldri vært nære venner. Hun hadde følt seg voksen og tenkt at han var umoden. Hva om de hadde kjent hverandre bedre? Ville de ha kunnet hjelpe hverandre gjennom tragedien som rammet dem? Ville et vennskap ha mildnet smerten noe? Sannsynligvis ikke. Det hadde det uansett ikke vært, og ingenting kunne endre på hvordan de begge hadde klart å fortsette med hvert sitt liv. «Og hun ble veldig glad da du sa at du skulle komme hjem denne uken.»

«Fjorten dager.» Han virket overrasket over at han hadde sagt det, som om han nettopp hadde tenkt tanken. «Vi snakkes senere.» Han snudde seg for å gå tilbake til moren.

Georgie så på ham mens han gikk. Denne nye, voksne, empatiske Blake som hun aldri hadde møtt før. Etter et kvarter likte hun ham allerede like godt som den yngre, frekke versjonen. De mørke krøllene formerlig tryglet om å bli rørt ved. Men mest av alt hadde hun lyst til å dempe bekymringen hans.

Hun ville være der hvis Blake ville snakke.

 

Blake lå i sengen i det som hadde vært rommet hans siden han var liten, og stirret opp i taket mens han tenkte på en viss gynekolog. Bildet av henne var så klart at det skremte ham.

Georgie hadde utviklet seg til å bli en fantastisk kvinne.

Og det var ikke bare det som gjorde ham opprørt. Selvsikkerheten og roen hennes var ny. I hvert fall for ham. Ok, kanskje hun alltid hadde vært selvsikker. Men rolig? Ikke i nærheten engang. En tornado på to ben. Og for noen ben det var. En tornado som ble til en bris da Noah døde. Han hadde ikke sett henne siden begravelsen, og hun hadde ikke lagt merke til ham den dagen. Han hadde sittet klemt mellom faren og moren og bevisst latt være å snakke med henne av frykt for å forsterke sorgen hennes. Det var den samme frykten som hadde fulgt ham helt siden den natten Noah døde, en frykt som styrte alt han foretok seg, særlig det å komme nær andre, å såre andre. Han var litt av en einstøing nå for tiden selv om han hadde venner. Venner han gjorde sitt beste for ikke å komme for nær.

Han sukket. Georgie var Noahs storesøster. Hun var ikke særlig interessert i hva han og broren drev med, men stilte alltid opp med gode råd da de flyttet til Dunedin for å studere. Hun var alltid på farten, studerte, jobbet, festet. Full av liv. Men ja, som kåt attenåring hadde han lagt altfor mye merke til Georgie. Og da han var nitten. Da var Noah borte, og det samme var lysten til å komme nær noen.

Kanskje Georgie var enda mer selvsikker nå. Hun hadde sett direkte på ham hver gang han snakket, men virket litt reservert. Han hadde følelsen av at hun egentlig var en kvinne som lengtet etter å bli holdt rundt, bli forsikret om at hun fortsatt var Georgie Price: datter, søster, til og med en venn. Foreldrene hans hadde fortalt ham at hun nesten utelukkende fokuserte på karrieren nå, særlig etter at ekteskapet gikk i stykker. Så hun hadde opplevd enda et tap.

Det var nesten tretten år siden livet hans brått ble snudd på hodet. År med skyldfølelse og tvil, med å begynne på nytt når det gjaldt å tro på seg selv, bortsett fra at han ikke helt hadde klart det ennå. Riktignok hadde han gjort det strålende under utdannelsen til ortopedisk kirurg og jobbet nå i en privat praksis i Auckland. Han hadde den perfekte karrieren, en liten, men pålitelig vennekrets som han holdt på en armlengdes avstand, og en fantastisk familie som han gjorde sitt beste for å holde seg unna fordi de kom altfor lett inn bak muren hans. Men han savnet kjærligheten, tilhørigheten, samhørigheten og det å være en del av et kjærlig miljø. Det var ensomt om kvelden når han var ferdig med jobb eller sosialt samvær og dro hjem til det vakre, men tomme huset sitt. Syntes han synd på seg selv? Godt poeng. Det var på tide å komme over seg selv og se forbi sin egen frykt. Hvis han bare visste hvordan, eller hadde mot til å gjøre et forsøk.

Moren hans var syk. Hvor syk, ville ingen få vite før etter morgendagens operasjon, og selv da ville det ikke være noe sikkert svar på om det var kreft før laboratorierapporten kom tilbake. Andrew hadde nølt da han sa at han var ganske sikker på at moren ikke hadde kreft, men det var legespråk. Moren hans sa at Georgie tvilte på at det var kreft i livmoren etter at hun hadde sett skanningen og MR-bildene, og en del av ham trodde henne. Kanskje var det fordi han ville at hun skulle ha rett. Men han var en sønn som fryktet det verste. Han måtte bare komme seg gjennom natten og halve formiddagen, så ville han få noen svar. Han krysset fingrene.

Georgie rørte ham på merkelige måter. Ikke at hun hadde sagt noe uvanlig som fikk ham til å lure på hva han følte for henne. Fortiden hadde ikke blitt nevnt. Hvorfor skulle den det? Spesielt ikke på sykehuset når fokuset var på moren. Men det var ingen tvil om at det var noe mellom dem. Eller hadde han følt det mer fordi hun hadde vært både profesjonell og vennlig uten å være for mye av noen av delene, og derfor hadde følelsene fått fritt spillerom? Fordi hun var hans speilbilde når det gjaldt fortiden og hvordan de hadde taklet den? Han hadde vært redd for å ta sjansen på å bli så hardt såret igjen. Det var logisk at Georgie hadde gjort det samme.

Hva gjorde hun akkurat nå? Slappet hun av før operasjonen i morgen? Var hun anspent på grunn av morens operasjon? Moren stresset som bare det mens hun lot som om alt var i orden, og at hun ville komme seg gjennom dette som en lek. Faren var ikke stort bedre, han sa lite om hva de holdt på med, og foretrakk å prate om saken han skulle dømme uten at han egentlig sa noe som helst om den.

Georgie og Andrew hadde kanskje sagt at det var en liten sjanse for at det var kreft som forårsaket hevelsen i livmorveggen, men han visste av egen erfaring med pasienter at når det var mistanke om kreft, var det ingen som slappet av før prøvesvaret var klart. Det tok dager, om ikke uker, å lese prøver og stille en diagnose.

Pokker heller. Han holdt ikke ut denne ventingen. Blake reiste seg fra sengen og gikk bort til vinduet for å se ned på den velkjente gaten. Gatelysene hadde kommet på mens solen gjorde sitt siste hurra i utkanten av byen. Da han var tenåring, pleide disse lysene å irritere ham når han prøvde å snike seg ut av vinduet for å bli med kompisene til parken for å snakke tull og høre på hiphop på mobilen. Før syntes de at det var det beste innen musikk. I dag ville han skrudd den av.

Georgie og venninnene hennes danset til den, ristet og vugget rundt som om de hadde mistet kontrollen over seg selv på plenen eller terrassen. Det hadde de nok også, når han tenkte på den halvtomme vodkaflasken han og Noah fant bak farens rosebusker en kveld jentene hadde vært på nattklubb i byen.

Georgie så ikke ut som en kvinne som festet lenger. Hadde hun mistet livsgleden da hun mistet Noah? Først hadde han gått motsatt vei, begynt å drikke og feste i stor stil, sluttet å studere så hardt mens han prøvde å fylle tomrommet Noah hadde etterlatt seg i et forsøk på å bevise at han var ok. Men følelsen av at en del av ham manglet og aldri ville komme tilbake, hadde ikke forlatt ham. Han hadde kjempet for å undertrykke skyldfølelsen for at han ikke var der for å overtale kameraten sin til å la være å ta en tur med en fyllik den kvelden. Hvis det ikke var for at Noahs far hadde bedt ham om å gi slipp på alt og slutte å ødelegge sitt eget liv, hvem visste hvor han kunne ha endt opp? Det var ikke til å holde ut å tenke på. En dyp lengsel etter å snakke med noen som kjente ham fra fortiden, fylte ham. Det ville være vidunderlig å kunne snakke uten å måtte tenke på at den andre ikke ante hva han snakket om. Noen som ville forstå hvorfor han var så bekymret for moren.

«Hva om mamma har kreft?» spurte han for tusende gang. Det var greit nok å si at de skulle ta seg av det, at hun ville klare seg, men kreften hadde sin egen vilje, og selv om moren hans var tøff, var det ikke sikkert at hun ville vinne akkurat den kampen. Hun ville helt sikkert gi alt hun hadde, og litt til, men kreften var en djevel. Han kunne ikke miste moren sin. Det kunne heller ikke søstrene hans, og barna deres kunne ikke miste bestemoren sin. Faren kom til å bli sønderknust. Det hadde vært forferdelig å miste Noah, og kall ham gjerne naiv, eller hva som helst, men han ville ikke oppleve det igjen. Men livet bød på overraskelser. Det var slik det var. Bare ikke i morgen, eller med moren eller familien.

Vær så snill.

Blake så på et ungt par som spaserte på fortauet og holdt hverandre i hendene mens de småpratet. Livet hans var ikke akkurat en ørken, men kjærligheten manglet. En kvinne å snakke med, ligge ved siden av, elske med. Barn var en fjern drøm. Alt sammen fordi han ikke klarte å gi slipp på fortiden og se fremover med håp og et smil.

Likevel ønsket han akkurat nå å dele noe av frykten og sorgen med noen. Han snudde seg, grep etter telefonen, tok den opp og stirret på skjermen til lyset ble slukket. «Nei, hun kommer til å tro at jeg er gal.» Det kunne hun også ha rett i. Han var ikke flink til å ta kontakt med noen, og slett ikke Georgie.

«Nå er det nok.» Hodet hans var et kaos som ville holde ham våken hele natten hvis han ikke gjorde noe med det. En løpetur pleide å gjøre susen. Han fant frem treningstøyet fra bagen.

 

Georgie løp langs elvebredden og nektet å tenke på noe eller noen. Som om det fungerte. Umulig. Hun tenkte stadig på Blake. Hvor bra han så ut. Hvor bekymret han var for Sarah. Hvordan det slitne smilet hans hadde gjort inntrykk på henne og fått henne til å ville være der for ham uansett hva som skjedde.

En mann løp forbi, snudde seg og løp sakte bakover. «Georgie.»

«Hei, Blake.» Hun sakket farten til rask gange. Det er vanskelig å snakke mens man løper.

Han gikk ved siden av henne. «Verden er liten, hva?»

«Det virker sånn.» Av alle de tusenvis av menneskene i byen var det Blake som løp forbi.

«Gjør du dette regelmessig?»

«De fleste dager om sommeren når det ikke er mørkt når jeg kommer hjem.» Hun hadde lengtet etter å snakke med Blake hele ettermiddagen, og nå var han her. «Det er min måte å stresse ned på, slik at jeg kan sove om natten. Er det det samme med deg?»

«Ja, det er det. Selvfølgelig er det annerledes i dag. Det virker som om jeg har sittet mesteparten av dagen, og jeg tenkte at litt mosjon ville roe ned hjernen.» Han kastet et blikk i hennes retning. «Holder du deg fortsatt oppe til langt på natt og kommer sent på jobb?»

«Jeg prøver å være litt mer fornuftig for tiden.» Hun var så forbannet fornuftig at det var kjedelig selv for henne. Hun var kanskje trettiseks, men det betydde ikke at hun måtte begynne å oppføre seg som bestemoren sin. Det var faktisk urettferdig mot bestemoren. Bestemoren var aldri hjemme, hun var alltid ute med vennene sine, gikk tur i åsene rundt Diamond Harbour eller hjalp til i en av de lokale butikkene i byen.

«Trodde aldri jeg skulle få høre deg si noe sånt.» Etter en stund la han til: «Det er lenge siden sist, ikke sant?»

I stedet for å svare på det, sa hun: «Sarah har fortalt meg om noe av det du har gjort, blant annet at du ble partner på en ortopedisk klinikk i Auckland for et par måneder siden. Det er fantastisk.»

«Du er partner i Scottʼs Womenʼs Health. Like fantastisk. Vi har gjort det bra begge to. I hvert fall karrieremessig.»

«Jeg brukte jobben som en flukt fra alt det andre som foregikk rundt meg.» Hun sukket. Det var uvanlig for henne å snakke om dette. Var det det samme for Blake? Men det var noe forløsende ved det likevel. «Hvorfor valgte du ortopedi?»

«Vanskelig å si, annet enn at da en lagkamerat på rugbylaget brakk beinet under en kamp, så jeg for meg at jeg skulle hjelpe ham. Jeg vet at jeg er rar, men det fungerte. I dag får jeg en enorm tilfredsstillelse av å få folk på beina igjen, å se sjokket og lettelsen når de innser at de ikke lenger trenger å holde ut med invalidiserende smerter fra et leddgiktkne eller en hofte, eller at de kan sykle igjen når skulderen er leget». Stemmen var entusiastisk, og han gikk med lettere skritt. Var samtalen på trygg grunn? «Hva med deg, da? Hvorfor gynekologi?»

«Det var målet mitt fra første dag på medisinstudiet. Jeg aner ikke hvorfor, annet enn at jeg alltid har vært fascinert av reproduksjonssystemet, og det å hjelpe kvinner med problemene deres gir meg en følelse av mestring som jeg ikke får med noe annet. Hun lo. «I likhet med deg elsker jeg å se pasienter innse at de kan gå videre uten smerter eller få det barnet de en gang trodde var umulig. Men jeg kan ikke hjelpe alle.»

«Ingen kan det, Georgie. Ingen.

«Så sant.» Det var på tide å skifte samtaleemne før hun ble sentimental. «Hva gjør du med tiden din bortsett fra jobben? Spiller du fortsatt cricket?»

«Det har hendt en sjelden gang at jeg går for å se sønnene til en av kompisene mine spille for skolen sin. Jeg må si at jeg er ubrukelig nå for tiden. Det virker ikke som om jeg har den samme øye-hånd-ball-koordinasjonen som jeg en gang hadde. Jeg løper fortsatt, er ute og fisker av og til, og nå for tiden går jeg mye i fjellet.»

«Alene?

«For det meste. En pause til, og så: «Fordi det er mindre krevende, hvis du skjønner hva jeg mener.»

Ingen å komme nær eller snakke med om personlige ting. «Jeg er redd jeg gjør det. Det har ikke vært lett å gi slipp på fortiden, og det er enda vanskeligere å snakke om den. Jeg har fortsatt en vei å gå, hvis jeg skal være helt ærlig.» Og hvorfor skulle hun ikke være det? Blake fikk henne til å føle at en bør ble løftet av skuldrene hennes. «Betyr det at du ikke har noen partner for øyeblikket?»

«Nei. Først var jeg for opptatt med å studere og jobbe til å ha tid til noen andre, og så – jeg vet ikke. For mye tid på jobb, antar jeg.»

«Hørtes kjent ut. Men jeg var gift en stund. Det fungerte ikke.»

«Giftet du deg med den fyren du møtte på universitetet? Hvis jeg ikke husker feil, flyttet du sammen med ham da jeg gikk andre året.»

«Spenser. Nei, det varte ikke lenge etter at Noah døde. Jeg var for oppslukt av sorgen, og han taklet det ikke. Jeg var ikke særlig morsom lenger.»

«Du hadde hatt det bedre uten ham hvis det var slik han behandlet deg.»

«Takk, men jeg var ikke lett å ha med å gjøre på den tiden.»

Blake så på henne. «Hva så? Det er ingen unnskyldning. Han var partneren din. Han skulle støttet deg.»

Det ville du ha gjort. Innerst inne trodde hun på det. Han hadde klandret seg selv for at han ikke var sammen med Noah da han etter å ha blitt dumpet, drakk seg full og satte seg i en bil som ble kjørt av en fyr som hadde kjørt langt over promillegrensen. Blake ville aldri latt det skje på hans vakt.

«Uansett, det er historie. Jeg har et par nære venner som jeg er sammen med så ofte jeg kan, og det er nok.» Jaså? Det hadde det vært. Hvorfor tvile på det nå? Øynene hennes gled til siden. Ikke fordi Blake Newman hadde dukket opp og fått blodet hennes til å bruse. Det var ikke grunn nok til å forandre noe som helst.

«Jeg vet hvordan det er. Jeg tilbringer ikke mye tid med kompisene mine og familiene deres.»

Det hørtes ut som om han prøvde å holde seg unna dem som oftest. «Jeg forstår. Jeg mente det da jeg sa at jeg er tilgjengelig hvis du vil snakke om Sarah. Eller om noe annet.»

«Takk skal du ha. Jeg setter stor pris på det.» Han stirret ut i luften et øyeblikk.  «Har du bodd i Christchurch hele tiden?»

Helt siden hun kom tilbake etter at Noah døde? «Ja.» En del av henne hadde lyst til å snakke med ham slik hun en gang kunne ha gjort, ubekymret og fri, men hun ble holdt tilbake av begrensningene hun hadde satt for nesten tretten år siden. Hun hadde allerede sagt mer enn vanlig. Da hun så Blakes bekymring for Sarah, kom fortiden tilbake med et brak, og hun fikk behov for å dele ting med ham, men hvordan skulle man begynne å si ting som hadde vært usagt så lenge? Lurte han på hvordan Noah ville vært i dag? Om han hadde startet arkitektfirmaet han brant for? Giftet seg og fått barn?

Slipp deg litt løs, snakk fra hjertet.

Kunne hun slippe Blake inn der hun ikke slapp inn noen? Hun forsto altfor godt hvorfor han var så bekymret. «Først kom jeg tilbake for å være her for mamma og pappa. Så innså jeg at det fungerte for meg også. Jeg ville være nær dem for min egen del.» Hun ble tørr i munnen. Hun hadde ikke satt ord på noe av dette på lenge, om i det hele tatt. Hun hadde forsøkt å ikke velte sorgen sin over på Tommy, og i ettertid var det nok urettferdig, siden han hadde forstått humørsvingningene hennes, og fordi han hadde ønsket å kjenne hele henne, ikke bare utvalgte deler av fortiden hennes.

Blake var stille, men hun følte seg ikke ukomfortabel, mer som om han ga henne tid og rom til å fortsette hvis hun ønsket det.

Så det gjorde hun. «På noen måter var det vanskelig. De holdt øye med meg hele tiden, som om de var redde for at jeg skulle forsvinne fra planeten en dag. Men så gjorde jeg stort sett det samme med dem. Det ble normen vår i lang tid.» Med årene hadde de alle slappet litt av, men ikke helt.

«Det er naturlig etter det som skjedde.»

«Ja, det er vel det. Nå er vi tilbake til noe som ligner på det som pleide å være normalen i familien vår, men jeg kan ikke glemme at jeg bør være her slik at de kan treffe meg når de vil. Ikke at jeg klager. Christchurch er hjembyen min. Jeg jobber både i privat praksis og på det offentlige sykehuset. De fleste av vennene mine er fortsatt her. Hva mer kan jeg ønske meg?» Nå som hun hadde sagt det, innså hun at hun var lykkelig. Kanskje på en roligere og mindre utadvendt måte enn da hun var ung, men lykkelig var hun likevel. Noen av drømmene hennes hadde ikke gått i oppfyllelse, men ingen får alt de ønsker seg. «Ærlig talt liker jeg å bo her. Det er her jeg vokste opp, og jeg trives.»

Ser du hva det gjorde å snakke fra hjertet? Det viste henne at hun egentlig ikke var dypt involvert i noe annet enn jobben. En karriere hun var veldig stolt av. Det hun oppnådde, fikk henne til å føle seg bra. På en ensom måte, egentlig. Komfortabelt var ikke akkurat spennende. Så hva med den største drømmen av dem alle? En mann å elske. Med barn i tillegg ville hun vært i ekstase. Bortsett fra at hun hadde opplevd en spontanabort én gang, og hun trodde ikke at hun kunne takle det hvis det skulle skje igjen.

Glem det, Georgie. Snakk med Blake mens du har muligheten.

«Hva med deg? Trives du i Auckland? Har du et godt liv der oppe?»

Blake trakk på skuldrene. «Jeg har mitt eget hjem og den karrieren jeg vil ha. Det er nok.»

Det hørtes ikke slik ut på langt nær. De gikk i stillhet i noen minutter.

Blake så ut til å være oppslukt av tanker, helt til han spurte: «Kjøpte ikke foreldrene dine en bobil for en stund siden?».

«Jo, de har klart å komme seg bort på småturer et par ganger i det siste når de ikke er opptatt med jobbene sine. Akkurat nå er de faktisk borte et par uker på vestkysten. Jeg vet at de har lyst til å kjøre til North Island en gang. Det kan ta flere måneder, med lange stopp på steder som interesserer dem.»

«Jeg har besøkt dem noen ganger når jeg har vært på besøk hos foreldrene mine. De var alltid snille mot meg da jeg var tenåring. Og senere …»

«Jeg vet at de elsker å høre fra deg.»

Og nå forsto hun kanskje litt bedre hvorfor, for innerst inne lettet en følelse av spenning som hun ikke visste at hun bar på. Nesten som om en liten bit av henne hadde falt på plass. Begynnelsen på en glidelås, en tann lukket seg, mange flere igjen. Noe å glede seg til? Ja, kanskje det var det. Bare fordi hun snakket med ham som om det ikke var noe å være urolig for. Som om hun hadde funnet det eneste som hadde manglet i livet hennes så lenge. Det kunne ta litt tid å definere hva det var, men ett klikk viste at det var mulig. Hva det enn var. Georgie stoppet. «Der er bilen min. Vil du ha skyss hjem?»

«Nei, det går bra.» Han så rett på henne. «Det var hyggelig å snakke med deg.»

«I like måte.» Selv om det var uventet, hadde samtalen med Blake minnet henne om fortiden uten sorgen. Selvfølgelig hadde hun fortsatt vondt, men Blake hadde vært der og forsto mer enn noen av vennene hennes hvordan det var å miste Noah. «Vi ses i morgen.»

«Jepp.» Og borte var han. Forhåpentligvis bare i noen timer, ikke i årevis.

Han skulle være på sykehuset sammen med Sarah i morgen, og kanskje i overmorgen og dagen etter der også, så hun kom til å se mer til ham. Hvor hadde dette behovet for å bli kjent med Blake kommet fra? Det var i hvert fall nytt. Og bekymringsfullt. Nei, snarere spennende. Det gjorde henne varm innvendig. Og frykten løsnet en liten smule. Dette var følelser hun ikke hadde kjent på lenge.

Hun satte kursen hjemover og følte seg mer entusiastisk enn på lenge.

